乾隆西安府志 (己亥刻本)/卷33

以2025年3月2日从维基文库导出

卷三十二 ◄

乾隆西安府志 (己亥刻本)

卷三十三

► 卷三十四

姊妹计划: 数据项

本作品收錄於：《乾隆西安府志》

西安府志卷第三十三

人物志

明

朱樉藩獻記太祖第二子洪武三年四月封秦王二十八

年薨謚曰愍賈志子尚炳洪武二十八年七月襲封十八

年薨謚隱王子志堩永樂十年九月襲封十三年薨謚僖

王無子王庻兄志均永樂二十二年十月以渭南王進封

三年薨謚懷王無子王弟志𡐤宣德三年三月以富平王

進封二十八年薨謚康王子公錫天順二年六月以秦世

子嗣封二十九年薨謚惠王子誠泳宏治九年九月以鎭

安王嗣封薨謚簡王無子宏治十三年十月以臨潼王秉

欆嗣封二年薨謚昭王子惟焯正德四年襲封薨謚定王

無子嘉靖二十七年二月王姪鎭國中尉懷埢襲封薨謚

宣王子敬鎔隆慶三年六月由隆德王襲封薨謚靖王子

宜澏于萬歴九年五月襲封薨謚敬王子宜漶萬歴十五

年由紫陽王襲封薨謚肅王子存機崇禎十年襲封薨謚

景王無子王弟存極崇禎十四年襲封十六年十月十一

日闖賊李自成破城被執遇害

按明官制秦王府在西安府治東

朱尚烐馮志愍王第四子封興平王謚㳟靖子莊惠王志

㙞嗣薨子安僖王公鑠嗣無子除

按明官制興平王府在秦府西南一里

朱公銘馮志康王第三子正統七年封臨潼王成化十年

薨謚惠簡子僖和王誠澯嗣薨子進襲爲秦昭王

按明官制臨潼王府在秦府東北二里

王恕明史字宗貫三原人正統十三年舉進士攺翰林院

庻吉士景泰間遷知揚州請謁不行歲饑不俟報輙發賑

天順中轉江西右布政使討平嶺冦成化初轉河南左襄

鄧流民劉通爲變聚衆數十萬勢甚猖獗擢恕都察院右

副都御史捕治恕督兵攻破之擒通等榜示流民各使復

業以功遷左副都御史入朝會議疏言六事皆切時政轉

刑部右侍郞大學士商輅言雲南與安南切近宜選大臣

廵視其地攺恕爲左副都御史廵撫之在雲南九閲月自

黔國大師下及土官夷人皆奉法令遷兵部尚書廵撫南

京兼督糧餉奏天下賦役收取過重乞嚴禁革光祿寺歲

供白粲槪及庖人賤工請稍裁別派巿物料織造綵繪及

貢獻花木禽鳥請賜蠲省請以常州府羡米六萬石補民

夏稅以羡錢六萬貫補諸府戸口鹽鈔請滅耗米十萬餘

以蠲重賦免秋糧數十萬芻半之以救火災周行賑貸至

二百餘萬口滿九載加太子少保孝宗卽位攺吏部尚書

加太子太保恕在吏部抑僥倖奬名節㧞淹滯遇事敢言

有不合輙求退起用以來乞休二十餘疏乃允家居年八

十八武宗遣行人存問恕復疏數事又四年卒贈特進左

柱國太師謚端毅恕五子十三孫多賢顯通志恕忠懇獲

上信凡建白多報可朝事有不可必曰王公何不言也則

又曰公疏且至矣未幾恕疏果至有謡云兩京三十部獨

有一王恕懸笥𤨏探恕歴仕四十五年上三千餘疏皆忠

直凱切其惠愛如鄭子産直諌如汲長孺憂世之志如范

希文濟世之才如司馬君實年九十矣猶考論古今不忘

憂國先進遺風端毅公年八十餘葺廬先隴之次捜閱典

籍編歴代名臣諫議一百二十卷又作石渠意見四卷拾

遺二卷務剗俗學而求合聖賢之旨搆玩易軒討究易理

作石渠意見一卷視衛武公之九十不忘交儆不殊也關

學編子承裕字天宇兒時恒端坐不妄言笑十四五時從

師蕭學蕭令侍立三日無所授歸歸以語父父曰善哉眞

汝師矣由是益尊師力學第進士授徒講學敎以祖孔顏

宗程朱弟子自樹而成名者甚衆授兵科給事中有時政

先務等疏皆切中時獘歴吏科都給事中正德初逆瑾專

政承裕上疏乞進君子退小人及諸不法事瑾怒罰粟輸

邊以外艱去服除瑾誅累遷南太常卿巳卯宸濠叛欲趨

南都承裕分守通濟門會有逆黨藏甲兵于郭以應賦者

承裕覺之服以上刑世廟卽位癸未遷戸部左侍郞提督

倉塲丁亥晉南戸部尚書巳丑致仕家居以讀書敎人爲

事卒年七十四賜祭𦵏謚康僖承裕性篤孝善事諸兄時

序祀先惟謹誨諸子侄以道冠婚喪祭必令率禮而行刋

布呂氏鄉約鄉儀諸書著有論語近說等書行世

溫純三原志字希文三原人嘉靖乙丑進士除壽光令下

車殱巨㓂馬天保勸耕織闢草萊决𡨚獄一切以經術飭

吏治大司空朱衡以河役費多爲言者所劾行勘莫敢任

者純請行覈得其實羣議遂息擢給事中發巨璫陳洪不

法事雪故給事中沈鍊𡨚直聲大振以抗疏言欵市與大

學士高拱左岀叅河南分部南陽從以兵右開府於浙攺

漕折減織造復陂池團操軍向居會城與居民嚙牙純諭

曰爾曹以防汛爲家宜移營汛地勿戀此土咸聼命軍中

老弱疾病有故則勿補遂合九營爲七而兵不知汰轉戸

部侍郞歴左都御史劉㫲之亂畫坐困火攻二策遣行間

卒破平之常請行考選罷礦稅釋逮繫諸臣疏十四不報

乃約諸大僚赴闕泣請上震怒問誰倡者對曰臣純也上

亦霽威上體偶違和詔所司悉舉時攻所急如罷稅等事

純恐上中變卽日奉行頒示天下司㓂以釋繫須再請上

意卒中變人服純先見㝷以忤正府意乞休與里中鬲年

爲耆英㑹造學一草堂與後學發明精一一貫之旨定四

禮式著雅約以化俗卒賜𦵏祭謚㳟毅贈少保崇祀正學

書院郡縣賢祠賈志予知字無知純長子專精經義時馮

㳟定家居講學與予知交最宻恒延質疑義以恩胄遊南

雍匿身蕭寺人莫可踪跡獨執經問字於焦太史竑欣然

有會云日知字與恕純次子萬歴乙卯舉人性孝謹潛心

墳典論文格必欲創語必欲翻士林以爲名言

雍泰明史字世隆咸寧人糿苦學成化五年進士銓吳縣

知縣吳中田傍湖悉淪湖漲泰築隄障之號雍公堤入爲

御史初廵南城後廵居庸紫荆二關及廵鹽兩淮陞知府

余子俊總督宣大舉爲山西兵備副便千戸韋瑛誣收謀

逆百人子俊將入奏泰曰人命至重其可輕耶疑讞可也

子俊從之至京果俱免泰剛直然涉卞厲民有罪或杖至

死太原知府以狀上收下錦衣獄刑部讞當酷刑罷官刑

部郞韓紹宗走見王恕曰泰直臣公可避鄉曲嫌坐視耶

降湖廣叅政宏治初陞浙江右布政使十二年爲右府都

御史廵撫宣府諸所奏議咸當時務叅將李稽李東陽姪

也爲部下所吿泰令縳擊以大杖科道官承東陽意劾泰

擅杖將官坐免旣歸日居韋曲别業不渉城市武宗卽位

起南京戸部尚書劉瑾泰鄉人有勸泰行金謝者泰曰吾

進退在天居南兩月瑾矯旨令致仕長居韋曲年八十卒

泰奉身儉素爲尚書未製緋及卒家人製以殮焉墓志泰

擢御史吳俗令行皆饋樓船公不受固饋乃駕至張家灣

還之吳人歌曰時苖留犢雍公返舟見聞錄泰廵鹽兩淮

見竈丁貧而鰥者幾二千人比二年悉與完室旣去淮人

詠曰客邊檢橐渾無硯海上遺民盡有家又曰了𨚫四千

兒女願春風解䌫去朝天

張紞備遺錄字昭季富平人父月川文行知名紞才識通

敏洪武間由明經舉歴雲南右叅政晉左布政使凡雲南

土地貢賦法令條格悉經裁定洪武三十年入覲考最爲

天下第一通志建文卽位召紞爲吏部尚書時旁求遺𨓜

㑹集闕下紞鑒識精絕用當其才試編修實錄官靖難兵

起錄朝中奸臣二十八人紞與其數赦爲尚書如故上簡

建文羣臣因解職務月給半俸居京師紞退自經

李昶雍大記字文𤈼涇陽人自少敦重孝友刻志向學領

洪武丙子鄉薦歴官戸部尚書凡儲蓄貢輸戸稅增損金

帛出納皆調度規畫有法所得不少留頒賜姻族比卒家

無餘貲

李暹賈志長安人洪武中舉於鄉永樂初授戸部主事使

西域至撒罕馬凡五往反遍歴諸國不辱君命歴任戸部

侍郞後又有高引先者亦長安人由進士官行人使朝鮮

及境有使來迎稱曰館伴引先攺爲迎候得上國體歸朝

授御史廵方所至發奸摘伏若神終四川叅議

馮進馬志藍田人以人才授貴州道監察御史廵按山東

陞四川按察僉事兼督學道衡鑒澄淸轉河南屯田僉事

抑豪強辨疑獄後丁憂廬墓卒

王琰馬志字廷玉鄠縣人由貢士授太寧令愚民負固琰

與約令自至平其獄訟賦役俾各得所再補長淸令吏舞

文爲患琰黜老吏三四人其患頓除時稱治行爲山東第

一

仇鉞明史揚州江都人安化王寘鐇反鉞殱之拜征西將

軍封咸寧伯予世劵㝷岀擊河北賊趙鐩山東賊劉七平

之進咸寧侯卒謚武襄孫鸞嗣爵罪除

神英通志京師人嗣指揮使延安衛捕虜先登成化宏治

間充總兵守寧夏延綏以前後功中律封涇陽伯後坐劉

瑾黨奪爵

呂震願學堂集字克聲臨潼人洪武中鄉舉入太學朝廷

行天下則壤均賦震承檄之兩浙報命稱任使擢山西按

察僉事入爲戸部主事㝷岀爲北平按察僉事成祖潛邸

㳟順有勞及卽位累擢刑部尚書轉禮部兼領戸兵二部

震深中寡言當其獨坐以手指刮眉毛則必有精思宻計

諸官屬相誡無敢白事主事尹昌隆白震事震不應少選

復前震拂衣起曰君自行之何以問爲昌隆不得請有語

以公舊事東宮何不取令旨行之昌隆從其計震怒奏下

昌隆獄尋赦復官後數年谷王謀反以王嘗保奏昌隆爲

長史坐與謀夷其族仁宗朝加太子太保宣德元年病面

疽宛轉呼曰尹相尹相家人問故曰尹昌隆守而欲殺我

震竟死

來㳟三原志三原人洪武中貢士累擢僉都御史彈劾不

避權貴有讒恭者上私幸其第㳟妻紡綿㳟方荷鋤園中

遂誅讒者而益重㳟

墨麟通志字士禎高陵人洪武甲子鄉舉任監察御史風

紀大振擢北平副使永樂初陞刑部右侍郞人不敢干以

私進少保卒

馬京雍大記字子高三原人洪武十三年進士及第授翰

林院編修永樂初拜刑部有侍郞卒謚文簡京爲人方正

有才思立朝多所建明

李節三原志字文度三原人永樂中以明經授給諫論事

務存大體陞四川副使宣德間都督陳懷鎭四川擅作威

福節抗疏劾其不法數事懷竟以是敗衆服其剛介㝷陞

按察使

李錫賈志字天祿咸寧人永樂戊子解元授蒲州學正出

其門者多成令器陞給事中整飭典章小心愼宻得近臣

體轉通政使封駁章奏通逹下情雖倥偬繁劇條理井井

王眞續文獻通考咸寧人洪武中以功授燕山右䕶衛百

戸從靖難出竒制勝肥河之戰斬獲無筭而後隊不繼被

圍數匝眞氣愈奮斬敵數十人馬上自刄而斃

韓永太微集西安人或曰浮山人豐軀美髯音吐宏朗官

戸科給事中慷慨論兵建文喜之靖難後杜門不岀召入

見不屈死

趙天泰表忠記三原人建文元年以明經爲翰林編修岀

亡之日天泰與焉時衣葛因自稱衣葛翁又號天肖子後

老死於蜀

王志表忠記咸寧人永樂初進士授吏科給事中陞河南

知府四年草冦猝發死之勅旌忠臣

高士文存笥稿咸陽人官燕山左䕶衛百戸從靖難有功

累陞前軍都督僉事爲人質直剛果善騎射其征交阯多

効勞勩勦賦至廣源州没於陣人皆惜

党榮賈志富平諸生父冕官主事得罪戌雲南榮上疏願

以身代上悅曰君親人道大倫忠孝臣子大節榮能篤大

倫全大節其令應天府速給冕引還鄉並除戌

王忠馮志同官人七歲喪父事母以孝聞洪武三年詔旌

其門

員宗義通志咸陽人慷慨有志節事繼母以孝聞敦族睦

鄰正統間飢宗義賑救活幾萬人

張賢王九思撰墓碣字思齊鄠縣人永樂乙酉舉鄉試授

吏部司務陟驗封司郞中剛廉自持部中呼爲板張超拜

山西右布政使威惠並流遠近悅服㝷乞歸舊廬數楹僅

庇風雨

杜棠賈志字善政三原人剛毅寡合舉永樂丁酉鄉試任

眞定通判正統中靖邊伯王𩦸征麓川陞職方郞中叅贊

戎政復調南京戸部南部堂後樹忽冬花衆譽其瑞棠曰

冬花春秋書異何瑞之有其剛正多類此性至孝母喪廬

墓後陞雲南知府政績著聞致仕

盧彬咸寧志字文質咸寧人宣德中進士授戸部主事時

朝命將伐麓川以彬督餉規畫得宜貴州苗叛彬擒賦首

餘皆奔潰水西酋爲亂彬單騎往諭蠻酋感化貴地以寧

轉山西叅議

王璽賈志字廷用盩厔人正統辛酉鄉魁任武陟訓導躬

督課文敎大興遷武陟尹歲歉多盗設法賑貸擢監察御

史抑橫除奸風聲赫著遷永平知府調襄陽撫恤流民以

數萬計致仕

歸子傅賈志字良弼成化乙未進士歴官鄖陽知府陞四

川叅政所至有績時稱濟美

李儒王瑾馬志並涇陽人儒以監生令鄒平有貴戚奪民

田儒奏聞歸田于民後知蘇州築堤四十里以障水患民

爲立祠瑾以舉人任安平黠盗誣良瑾釋其枉植柳萬株

以便行人時稱爲召棠之蔭

王納誨賈志字獻可長安人宏治壬戌進士授工部主事

治漕臨淸嚴約束謹蓄泄調吏部課覈嚴正倖路杜絕忤

當道謫易州同知覈軍實繕城郭晉河南按察司僉事理

屯田河南㓂亂屯多荒蕪誨給以牛種時其征斂三年屯

政底績郡有豪黠怙勢武斷官司累年莫能究誨執之伏

法郡獄繋囚千餘按牒剖决不三日獄幾空改備兵叙瀘

晉副使廵兩川風裁肅然

叚信三原志字宗實三原人正統丙辰進士任杭州司李

亷介不撓獄無𡨚滯擢御史廵按雲南滇人詩曰擔頭不

帶滇南物只挿梅花到處香繼按直𨽻監軍口外所至風

節著聞彈劾不遊權貴陞僉都岀守紫荆關邊境寧輯

楊𪔂通志字宗器咸寧人正統四年進士授翰林編修以

才推攺監察御史治兵兖州陞工部侍郞天順間中貴牛

玉議欲轉江南折糧銀入實内帑以他物充武職俸鼎議

巳之成化四年代馬昂爲戸部尚書延綏用兵廷議預徵

邊餉𪔂言黃河漢唐漕運故道間雖稍險然三門而上小

河可達延綏其迹尚在苟貯糧水次遡流徐運何所不濟

疏上請身督之竟齟不行𪔂在官力淸利孔所題覆持正

不囘事岀上旨亦不曲徇所立稅監二法戸部遵守之致

仕卒謚莊敏子時暢官至太常少卿

裴斐渭南志字成章渭南人正統丁卯舉人官御史有風

裁岀按遼陽將領整肅陞湖廣僉事告歸孫紹宗字伯修

以進士除海門知縣遇事敢爲武宗南廵當道使署江都

事時張忠江彬等橫索有司莫敢犯紹宗獨與抗不少屈

比駕旋省費數萬緡㝷擢給事中直言無諱㑹有大禮事

紹宗抗疏數千言詔下錦衣獄以拷掠重創甚卒貧不能

治喪時稱忠淸

張𪔂咸寧志字大器咸寧人成化丙戌進士授刑部主事

上言邊備曰陜西三邊腹裏俱有鎭守總兵廵撫都御史

等官遇事各爲可否有警不相救援宜推文武兼濟者一

人總制三邊副將以下悉聼調遣則事體歸一詔從之邊

境頼以稍寧賈志𪔂歴官戸部侍郞初知太原除豪黠孟

氏一家九人按察河東威名遠著廵撫保定禦流賊築牆

數百里自內邱直連京畿境內肅淸

張鸞賈志字應祥咸寧人成化辛丑進士授大名知縣調

南樂歲旱民飢流亡過半乃力請賑貸民以獲蘇擢御史

廵視居庸條陳防邊數事悉報可岀按四川先後奏議松

潘諸處及成都諸郡縣𣸸設裁革事宜皆卓然爲經遠之

績累遷僉憲時御史王時中廵按大同忤權貴欲置之死

鸞力解救之巨璫張璿掠奪民産往勘事得直以田產還

之民轉刑部右侍郞以忤劉瑾致仕歸

路俊富平志字文英富平人官錦衣衛百戸英宗北征俊

扈從土木敗績俊潰圍而岀號召軍將莫應又擊虜營未

至行在力竭遇害天順間諡昭信子誠世襲錦衣衛百戸

殷輔賈志西安前衛指揮僉事正德七年調征四川與賊

廖麻子戰於德陽死之

邵璋賈志西安後衛人正德中舉人任登州府通判流賊

犯境璋率衆力戰死之

張澍渭南志渭南監生正德末任江西按察使知事宸濠

反械繋之驅令督舟投水死

王勲渭南志渭南人襲祖職爲延安衛百戸驍勇多智所

向克㨗歴陞寧夏副總兵嘉靖中邊境不靖勲率師出戰

於鹿泉敵大至勲據險發矢力戰移時矢盡而殞世宗錄

其忠詔立祠子以寧襲指揮使

張興馬志咸陽人景泰五年値凶荒興施財賑窮煑粥濟

飢活人不可勝數後歲豐有來報者興竟不任

馬仲良韓苑洛撰墓表三原人仁讓謹飭口不言人過失

處鄉里犯而不校嘗有野鴿羣集所居廬若忘機者將卒

岀書一編皆篤厚親戚鄰里之說

李完賈志涇陽人母病朦完時䑛母目㝷復如故

南續芳賈志渭南人母失眀續芳求醫禱神心力並瘁未

幾母目復明

朱敬賈志醴泉人母殁廬墓羣盗至不忍加害遺以米敬

不受強留之後又至敬以所遺米作食食盗乘間勸諭羣

盗同聲悔過後果攺行又盧春渭南人母殁廬墓三年拜

泣無間寒暑有盜來刼春曰我守墓者盗曰此孝子也遂

去

邢簡馬志字居敬咸寧人景泰甲戌進士授刑部主事用

法明允凡大獄多委鞫焉陞眞定守祛弊均徭吏民畏服

陞浙江叅政時海寧泛溢簡賑饑蠲税又築堤設閘民頼

以安後陞戸部右侍郞

劉傑馬志字世英高陵人景泰五年進士授戸部主事遷

知湖州府湖民尚訟傑盡滌誣誕之習而示以禮明年上

歲幣官屬語存餘爲岀納之圖傑曰吾安可割民以奉勢

乎執事者怒劾不職左遷同知眞定㝷知永平府屬縣富

民有廵校以盗誣者官府知而不爭傑得告卽發執之其

衆果遁傑因此中傷去

王𢑱馬志鄠人由舉人同知解州廉愼剛斷百姓呼爲鐵

王遷代州卒

榮淸藍田志字元潔藍田人天順初以材品授内府甲宁

庫大使職司金幣出納惟謹遷山東昌樂縣主簿昌樂多

逋賦前官峻急有鬻妻子以輸者淸寬限理之宿負漸淸

嘗署益都壽光二篆子華號雙溪成化辛丑進士初任鞏

令鞏治與溫縣鄰田稼每爲溫民所刈鬬傷者衆華築堤

堰水界之争端以息攺嵩縣弭盗安民敎化大行丁外艱

服闋補無錫邑有四虎爲害祝而補之一日獲其三其一

復自至民相謂曰猛虎猶知約束况吾民耶後爲御史廵

按兩淮四川所至除奸革𡚁稱名御史子察宏治丁丑進

士除山西夏縣令興學勸農有古循良風歴貴藩左叅議

治聲赫然

員賢溧陽縣志咸陽監生天順間任溧陽令初建水次倉

留心學校

孟俊萬姓統譜咸寧人天順巳卯舉人知上杭縣爲治嚴

而有則理棼剔蠧威行惠流擢監察御史廵按南畿以布

政司叅政致仕

申瓊趙應元撰墓表字廷瓉三原人天順巳卯舉人任山

東䝉陰令嘗集古昔孝順事實爲民講解又督治農器以

溥耕鑿之利敎養兼舉䝉人繪像祀之

馮寧賈志同官人父貴宣德時以平漢功官鹽井提舉寧

登成化二年進士歴四川僉事統芒部諸土官地甚險遠

往時上官無一人至者寧攀木緣山親履其地躬行化導

土司畏而懷之

袁澤馬志字汝霖醴泉人宏治巳酉舉人兩署學政矩範

尊嚴繼擢御史紏劾奸惡無所顧避淸理河南軍戎兼刷

文卷並造軍器俱有成法以疾歸

周熊雲南通志字應文長安人宏治丙辰進士正德間按

滇任法不少貸一時貪墨望風解組

吉時通志字惟可長安人宏治壬戌進士由庻吉士攺給

事中建言忤瑾謫死

張璉耀州志字汝器耀州人宏治壬戌進士授行人選爲

御史時劉瑾數以禮意招璉璉不往瑾怒欲中傷竟無隙

廵按胡廣治其黨不法事瑾怒甚將逮繫㑹瑾敗不果遷

按察時晉府儀賓某以殺人成獄武廟駐蹕太原縣君重

賂江彬矯稱天語赦儀賓死璉曰憲臣爲天子守法今天

顔咫尺璉未奉明詔顧信公口傳耶彬語塞㝷陞侍郞奉

勅督宣大糧儲數有論奏忤權相自劾乞罷黜乃以左侍

郞致仕

田登長安志字有年長安人宏治乙丑進士任刑曹適武

宗幸南海子五日不返登率同僚跪門大呼曰請駕速囘

陛下縱自樂如宗廟太后何上亦不之罪也後官至參政

秦偉賈志字世觀三原人與馬谿田講學登宏治乙丑進

士授戸部主事督宣大邊餉監軍張永欲賞所私偉不與

永竟阻出守保定有中貴占民田舍偉執奏不法狀中貴

歛跡遷山西叅政戇直愈著令行禁止獘絕風淸撫按忌

之罷去

李淸通志長安人字元潔甫十九父殁水漿不入口者數

日哀毁踰禮不食肉不內處累年母病湯藥親嘗不離左

右及卒哀毁幾滅性

劉勤馬志字警常高陵人居喪哀毁骨立杖而後起與弟

勉璉友愛甚篤璉字宗器成化末飢獨販米漢中以養二

兄早孤孝思至老弗替

劉時蓀賈志高陵人事母至孝凡飮食衣服皆親試然後

奉母諸弟有不㳟者不形諸言恐傷母心母殁哀毁骨立

人不忍見

張銳買志高陵人事親及二兄孝友成化末年大饑銳千

里負米奉養與族人祀先祖祭畢必男女分席㑹飮以施

勸戒

趙謐張有禎撰墓銘字子安涇陽人正統甲子鄉舉第一

景泰辛未進士授主事陞員外郞以輿論遂有江西亞叅

之擢至卽飛章劾少司徒及中貴人專恣不少徇性至孝

母殁號痛幾絕廬墓側淡食草寢者八載旦夕哭奠如初

常有慈烏飛繞其旁不去兄弟以父母俱棄圖分異謐泣

止之不能則盡讓以貲産尤急濟人歲饑鄉多婚葬失時

者謐竭力資之成化六年卒馬志謚兄子穟以吏任驛丞

亦以廬墓獲旌

李崙買志字世瞻臨潼人成化巳丑進士授屯留知縣積

猾舞文獄訟錢穀皆岀其手崙至悉按斃之陞戸部主事

除𡚁革奸岀納分毫不爽岀守廬州賑荒活萬人立俵馬

法定鹽價創河橋廣積穀陞河南左叅政通志崙卒妻郝

氏不能舉火守臣奏聞命所司月給米養終其身

梁澤三原志字汝霖家貧爲掾縣令目所書牘甚工俾赴

試舉成化巳丑進士歴陞廵撫貴州山東所至斷獄剖决

如流彈劾不避權倖貪汚吏多解綬去以忤時謫茶陵令

後歴浙江叅政皆以廉惠稱

張曉馬志字光曙三原人成化巳丑進士知襄垣縣多善

政召拜監察御史上書論萬貴妃事同列皆縮舌上笞而

釋之㝷爲湖廣僉事施州亂全省震動曉請行曰此可以

義動至則宣朝廷威德亂者感服陞河南副使河决爲患

曉奉命督役導河幾千里俾復故道工竣晉按察使陳州

有告毆死少年者三年莫能决曉閱屍驚曰安有少年缺

其齒乎訊之果捕得少年其屍乃一乞嫗也事遂白尋以

憂歸

郝滋劉時蘭撰墓志字洪濟高陵人成化辛卯舉人授中

牟今守法奉公興利除害不踰年境內大治有水患歲淹

没民田滋築堤十八里植柳衛堤復得閒田千頃民甚利

之明年秋螟螣害禾滋祭於漢魯㳟祠次日蟲皆殞擢均

州守卒

于寛賈志字克宏咸寧人成化中舉人事繼母以孝聞在

太學時友人任良病没良妻鬻二女歸葬寛爲贖歸還率

同志捐貲歸其喪後知鞏縣積穀救荒築堤障水擢守鄧

州築城禦盗有功鄧人尸祝

解經畿輔志醴泉人成化庚子舉人宏治中令邯鄲性儉

素自奉甚薄朔望謁文廟進諸生講釋經義課試嚴明貧

民有累年負租稅者與約次第輸之不刑一人凡徭役躬

自簽𣲖輕重適宜政平訟理獄無繋囚

陳梁賈志字伯棟涇陽人成化間舉人任渾源知州時以

南人充大同軍役不習水土梁上其事請以本土衛所軍

代之陞贛州同知有巨賊數萬剽掠郡縣梁以計誘執百

餘人遣人分諭諸賊使解散賊黨悉平城南漳江人多病

涉爲作石梁稱陳公橋

王九峯賈志字壽天鄠人正德戊辰進士授御史廵視居

庸開險阻簡行伍利器物時練習衛官怠惰侵漁者必懲

主將貪懦者必斥按順天旌廉去貪畿內大治其年秋駕

幸居庸九峯率同列諌止前後三十疏不允岀爲金華知

府德政茂著嘉靖甲申擢山西副使備兵偏頭關乞歸卒

王元凱賈志字堯卿盩厔人正德辛未進士拜兵科給事

中時戸部侍郞王崇慶以言事繫廷尉元凱上章論救上

怒詔詣左順門對狀元凱曰主事郞官因言繫獄凱諫官

以言得罪固其分也苐權奸誅滅未久朝廷不可復罪言

者以滋禍端上感悟釋崇慶時中貴用事公卿皆因關說

元凱切諫不報乃力疏懇致仕弟元正字舜卿凱同榜進

士官翰林院檢討武宗幸宣大述五子之歌以諷以議大

禮謫戌茂州卒

劉儲秀馮少墟集字士竒咸寧人正德甲戌進士授刑部

主事歴郞中多所平反錄囚蜀中全活尤衆戊子擢山西

提學副使崇雅黜浮士風丕變晉右副都廵撫遼東整飭

邊方治績茂著內擢戸部尚書總督倉塲督管西苑農事

時陶仲文方幸至以三孤兼宗伯儲秀于仲文獨不爲禮

㝷攺兵部尚書例疏辭疏中語及復套事嚴嵩方借復套

謀䧟夏言因與仲文交搆上前遂削籍

張原馮少墟集長安人正德甲戌進士授吏科給事中上

疏言十二事曰正守令擇將帥理刑獄汰冗食省征歛減

工作恤士卒明賞罰禮大臣開言路崇天道進德學忤旨

降貴州新𣸸驛丞學者聞原名褁糧負笈以從士風丕變

嘉靖攺元復召兵科給事中原感知遇益以諫諍爲巳任

凡論國家大計及進賢退不肖詞嚴色正上多嘉納三年

七月以諫大禮被杖先是原有停司禮監請乞一疏中貴

人啣之杖獨重竟至不起穆廟初奉世宗遺詔復原官錄

其後

胡恃通志字承之咸寧人正德丁丑進士歴官鴻臚少卿

時追尊獻帝議者力辯兩考之非侍上言祖訓兄終弟及

葢嚴嫡庻防覬覦爾魯嬰齊不受命歸父漢病巳不受命

昭帝何以受命爲哉唐睿宗不當兄中宗宋太宗不當兄

藝祖以其爲君也不當稱兄則不當稱伯明矣上怒岀爲

潞州判官

許宗魯賈志字東侯咸寧人正德丁丑進士授雲南道御

史刷卷蘇𡽪盡按諸大猾寘之法所入銀穀至百數十餘

萬世宗初廵按宣大時將卒素驕悍宗魯罪其甚者將卒

帖然先是太監劉祥乾没邊餉以萬計罪止罷鎭宗魯請

下祥於獄祥大懼卽如數抵償御史曹嘉論諸大臣不法

事有給事希大臣意劾嘉宗魯力奏嘉無罪獲免至劾武

定侯郭勛太監蕭敬兩疏言尤切至宣大故有大邊正德

初以地遠棄不守宗魯行邊奏請補築巳視湖廣學政士

風丕振未幾廵撫保定覈驛傳均徭賦築堤捍滹沱河有

功賜璽書旌焉庚戌以都御史駐昌平修邊牆三百里墩

堡數百陵寢以安移撫遼東增鹽課歸民田之占於諸軍

者遼人甚頼之致仕歸咸寧志孫從坤字載陽萬歴丁酉

舉人初仕覇州守潔巳奉公不畏權璫擢臺中以耿直左

遷淮安府水利同知開泇治潢以功擢南工部員外

王𢡟通志字昭大咸寧人正德丁丑進士授行人以諫止

南廵廷杖左遷國子學正嘉靖初詔復行人㝷拜監察御

史時廷臣議禮不合相繼去位有杖死者懋上疏論救謫

典史數遷至懷慶府卒

杜鸞通志咸寧人正德辛巳進士授大理評事李福達之

獄郭鄖居間席書助之鸞請將二人先正國法徐命多官

集議疏上鸞逮治削籍

王用賔咸寧志字允興咸寧人正德辛巳進士授翰林院

編修歴淸署三十餘年以講官侍經筵啓沃開陳世宗每

目禮之晉秩宗伯穆宗在裕邸誕嗣並奉詔議孝烈皇后

袝廟兩事時際諱忌朝臣率多異同公力持宜稱皇孫主

袝廟議先後疏入俱稱旨以忤嚴嵩置留京冡宰

張緯賈志字文之咸陽人正德辛巳進士嘉靖初擢御史

時有以佛老進者緯抗疏直諌不報江南民鄧愈唐爲仇

家誣執繫獄數年不夬緯立剖雪之廵視居庸諸關所至

練武修備發奸摘伏邊人頌之大同有變緯奏恩浮于威

無以示戒宜有震動以彰天討上納之奉命按遼東㑹疾

卒貧不能具棺殮

張昶三原志三原人事親色養並備初筴鹽河東以父疾

棄商攻醫飮食必手治父所欲食必多方辦之冬月得𩀱

鯉若神惠者父病篤嘗糞以卜吉凶籲天願代父張目曰

㝠司不索我矣因汝孝延壽一紀後果然馬理私諡曰孝

莊先生

孫逢吉艾陵遺稿三原人慷慨好施率家人收穫見婦女

拾遺穗者心傷之卽岀巳麥數石分給里中有稱貸者輙

如數與之不索劵時有詩云施金不計王孫報應笑田文

三窟謀

張善治賈志三原人舉人從父張三極廬祖墓三年時人

稱孝子順孫仕南康知府淸忠多善政

杜鶴齡三原志母病甫五歲每夜籲天願代母㝷愈父病

不解帶者四年夣神授以方内載海風藤詢醫皆不省後

得其藥於京邸人咸以爲孝感學者私諡曰孝宏先生

熊玻樵山堂集涇陽增廣生年十九母病湯藥身嘗母殁

玻不忍遽𦵏浮柩於庭坐臥草土三月及葬搆廬墓傍朝

夕哭奠服闋歸養父父病至殁並如前孝負土增塋倍高

疇曩朝夕溢米形容槁敗有數刼賊入廬欲欲害玻玻出

迎不懼賊因問玻聞爾産殊厚何悴乃爾玻曰日夕思親

不知他事廬無長物僅有麻衣君如力索卽當解以相送

賊驚歎謝去宏治中旌表

韓福馬志字德府西安前衛人父鐸天順已卯舉人知茂

州有聲福登成化辛丑進士歴滑縣章邱令亷威並著擢

御史敢言國家利𡚁出守大名民不知吏道不拾遺奏課

第一累遷戸部左侍郎因忤宦瑾謝職歸

劉璣賈志字用齊咸寧人成化辛丑進士初任曲沃令陞

瑞州知府家食嘗不給公服外無餘衣時新昌盗起璣入

賊巢面諭賊見璣皆羅拜聽命立時解散歴遷戸部尚書

亢時霖監田志藍田人成化丙午鄉試任長子敎諭陞廬

山令時天全叛逆逐縣官掠居民霖至開諭招撫患遂息

又募勇士殺其酋類之難制者廬山立祠祀之

谷賑四川總志咸陽人成化丙午舉人知巴縣以廉介自

矢卒之日家惟圖書數卷而巳

郭桂賈志字時芳咸寧人宏治庚戌進士知安邱王某者

邑中大豪也令至輒啖以利旣乃格制之桂蒞任發其事

論殺之有父訟其子盗金者桂知其後母也謂翁曰亟歸

金在若媼衣笥中歸果得之父子如初後判湖州儲運先

期輙辦遷泰州知州州多積蠧有巨惡號二虎桂至發其

奸事斃之轉鎭江同知攝郡事决獄若神遷平陽藩邸素

爲盗藪桂至宗室咸畏其威盗賊遠遁㝷擢叅政卒

王錦四川通志字在中醴泉人宏治庚戌進士初任襄垣

令陞蓬州知州秉公執法請託不行時以剛明稱醴泉志

後陞山東僉事兵備萊州制禦盗賊綽有方畧正德間致

仕

張憲賈志字廷式涇陽人宏治壬子舉人謹言愼行以篤

孝聞授絳州學正所造士多成立陞登封知縣有覇州賊

數萬攻城憲招降被虜男女百餘人斬首五十餘級事聞

賜勅勞之陞順天府通判卒

謝朝宣賈志字汝爲西安左衛人宏治癸丑進士任監察

御史廵按雲南監鄉試令土官咸得觀聼鹿鳴遠人感化

陞浙江副使因忤權宦謫黃州同知招流移恤貧乏陞四

川副使征勦有功斷獄無滯

楊槮賈志字子喬臨潼人宏治乙卯舉人授杞縣知縣剛

眀自任時宦官需索聞槮風力相戒無敢干者有夫婦夜

出爲人所殺槮曰此必同舍所謀擒治之果得其情時流

賊猖獗槮濬隍引汴水爲阻多設戰守具賊覘知遂不敢

入遷汝州知州儲粟萬石以賑饑集屬邑俊秀授以經學

士風丕變尋倅大名額糧歲有餘羡槮悉貯之庫又倅松

江歲有織造餘銀數萬槮悉給機戸無所取陞長蘆運同

卒弟樞字子極宏治甲子舉人授夏縣知縣擢御史廵西

城法令嚴肅盗爲潛遁後陞四川僉事平綦江盗有功

賀有年臨潼志字天錫臨潼人宏治乙卯舉人通判鄖陽

府淸盗平徭修學均賦尋補廣平境內多盗憲司嚴檄督

捕他邑多誣䧟有年開釋無辜百姓恃以不枉旣而同知

兖州府疏諸泉源堤防運河漕輓以濟

張守馬志字惟約涇陽人兄官宏治乙酉舉人任雲南知

府土酋經年相讐殺前太守不能治官至平之守宏治乙

卯舉人任封邱令時巨㓂劉六所在攻城多被殘破守百

方禦之城頼以全陞昌平知州州多勲戚內官守處之得

所陞永平府同知有以民田獻勲臣者守繩以法陞成都

知府卒

馬應祥賈志字公順咸寧人宏治丙辰進士授河内知縣

時邑多夙逋應祥考戸數躬爲編次奸滑歛手自是輸將

恐後時有殺人者不可跡先期禱越國江公祠下曰神許

我得情則雨果雨翼日啓棺諸人羅跪有鼠自棺岀竄一

人衣襟下忽不見應祥指之曰殺人者汝其人色動推究

果服又郊外殺一人未絕移縣門內許士民縱觀有一人

嗟歎其側祥遂執之一訊卽得召拜吏部主事出備兵陳

睢再攺山西督屯屯田子粒積負併徵應祥請諸撫按許

他物相凖卽以給士卒甫三月完十七八擢山西按察副

使乞休

高選高陵志字朝用高陵人宏治中進士授戸部主事督

通州糧務岀納精宻監督草塲謝絕饋謁忤劉瑾致仕以

薦復起郞中緣事左遷鈞州同知時流㓂圍鈞援入城外

男婦五千俘賊數百人屹然爲鄖襄保障陞兩淮運同以

淸介自持卒官貧不能歸櫬

李濟賈志三原人宏治中監生任芮城主簿因民爲治陞

本縣令攺知臨潁潁民喜告訐濟至平其訟獄有頑悍者

卽懲治之疏壅理枉釐𡚁振弱百廢俱起後以疾去　篋

蕭然

張綸四川總志興平人宏治辛酉舉人知羅江縣善决獄

擢知綿州

李伸賈志字道甫三原人宏治壬戌進士授臨汾令晉王

府軍校肆横前令莫敢治伸至悉寘於法擢御史廵紫荆

等關時礦賊作亂伸執首惡餘党解散浙江通志伸正德

中守嘉興有大豪侵官錢事覺廉得之卽定爰書有殺兄

謀奪其官者獄久不决伸一訊而服舉措因民不干聲譽

張鏜渼陂集字尚節咸陽人父英善屬文鏜舉宏治甲子

鄉試就選安邑攺靜海令靜海宻邇京師天子南廵諸郡

盗起百姓愁苦鏜供應弭捕各有條理境內安堵

周紹通志字克述高陵人㓜與程汝修呂柟同學以聖賢

相期許舉宏治甲子鄉試受戎縣令莅政公淸夷民敬服

調任江陵時縣有江水爲害紹創築長堤民獲安居又墾

田千頃至令利頼

李恕賈志字道夫富平人宏治中進士初任德平知縣遇

事敢爲發積穀賑饑歴陞四川僉事提孤兵破大盗藍四

軰數萬衆以智勇稱陞貴州叅議致仕

史華湖廣志渭南人貢生宏治間知潛江縣勸課農桑葺

理學校諸所廢墜罔不振興

馬璿馬志字文璣涇陽人以掾爲平谷尉决斷訟獄遠邇

稱平修葺古北口邊城禦敵有功陞順義主簿司易州厰

薪三月逋薪悉完限於資格未竟其用人咸惜之

倪璣姓譜字公在咸寧人正德戊辰進士歴給事中後以

誣謫佐嘉善立法更化嚴保甲毁滛祠置義冡及社學書

院甚有政敎咸寧志陞知定州世宗人繼大統所經郡邑

咸幕以錦繡至定州璣獨以黃布上嘉其儉約尋陞山西

口北道僉事

楊淳呂柟撰墓志字重夫先世華陰人明興徙臨潼登正

德戊辰進士授御史時劉瑾索求科道瑕疵適决大辟衆

皆推避淳請行瑾惡其不附已攺工部屯田司主事辛未

差荆州抽分請託不行後陞員外郞管臺基等厰尋差遼

東查盤軍器甲戌陞都水司郞中奉勅管理通州南旺河

道時中官方橫舳艫往來陵轢州司需索無算有號二劉

者勅使西域其艘所費萬計淳移徼擒治其黨衆斂跡去

陞寶慶知府南楚風俗尚鬼淳首興學校以勸生徒擒妖

誣毁滛祠浮風丕變調知鄖陽陞山西副使四川叅政次

年陞本省按察使由右轄尋陞左轄淳在蜀威茂諸邊將

常因蕃夷八㓂多殺無辜以邀賞賚淳諭以禍福諸將感

悟生平淸忠自勵慕趙淸獻爲人遺榮養素居室蕭然

曹蘭咸寧志字德芳咸寧人正德辛未進士歴山西布政

司大同兵變蘭履險决䇿賊不敢犯晉山東廵撫子韓嘉

靖乙未進士累陞貴州叅政嚴敏淸潔所在有聲

南大吉明史字元善渭南人正德六年進士嘉靖初以部

郞出爲紹興太平二守吏靳塘多智譎大吉下車郡事多

諮之三月後一日召諸吏集庭下數之曰若等善欺予可

亟持三月成案來案至立剖數十事人人慴服塘駭汗齚

舌由是飭條敎頒下邑懲奸戢暴不撓貴勢巨豪石天祿

戴顯八者窩盗致富官府素不能治逮捕斃獄中每臨重

囚必朱衣象簡秉燭焚香大開重門望見者以爲神人不

可犯王文成爲大吉㑹試舉主大吉嘗於先生前自省臨

政多過謂先生何無言文成曰吾巳言之矣吾嘗言良知

良知固自知也巳自省加宻文成曰往鏡未明可得藏垢

今鏡明矣一塵難住此八聖機也勉之大吉爲葺稽山書

院簡八邑才俊講習其中刻傳習錄振起絕學大吉政尚

嚴猛喜任事不避嫌怨巳濬郡河開上竈溪覈理侵壅以

是藉藉謗騰郡人居吏部者銜之遂以大計落職去

穆世傑涇陽志涇陽人正德辛未進士知樂安縣汀贛流

冦攻縣世傑擒斬首惡黨與立散居官以興學校育材爲

務鄰民爭歸附焉

郭田嘉興府志字汝耕長安人正德甲戌進士知嘉善縣

政令嚴明堅持氷蘗操毎見解銀指謂左右曰此阿堵物

能亡身敗家爾等母爲所汚時有上書陳其過者卽榜縣

門引以自罪

張幾盩厔志字知幾盩厔人正德甲戌進士司理廣平不

阿權貴民有汙田歲苦潦幾敎之種蓮鬻以輸賦㝷調眞

定視廣平尤劇幾理滯達枉决遣如流以考最徵入比部

攺丞松江職董漕運幾飛輓先諸郡召拜山東僉事按察

靑州諸郡靑州海濱無頼者採山煑海恣雎睥睨尺符不

能約束幾以間執諸豪逮繋之衆皆解散㝷乞歸

管楫賈志字汝濟咸寧人正德中進士授刑部主事陞吏

部文選郞中能以淸苦自持厯任山東廵撫整肅官方甫

五月齊魯肅然母老告歸行李蕭然

惠儒長安志長安人素行淸介正德時以舉人任兖州通

判有中貴斃民命臺司下儒理之中人懼饋金一罈覆以

醬儒發其事置于法陞同知河間俸給外一錢不取致仕

歸

李東藍田志藍田人正德丁丑進士任丹徒令時武宗南

狩中外洶洶奸民乘間爲奸詐稱乘輿至東疑其僞執而

訊之寘重典召爲監察御史廵方江北兩川皆以威稜著

穆相通志字伯寅三原人正德辛丑進士授沂水令兩遇

大盗降之歲饑煑粥給食所活甚衆擢浙江道御史廵視

東城權貴歛手勅廵三關築隘口四百五十七置器械三

萬餘斷囚八百餘案廵按山西泌水以通溝洫又疏淸源

太原渠招降靑羊山巨盗復廵江西以勞成疾卒

文淸馬志字潔之醴泉人監生任射洪敎諭人材軰岀鄢

藍作亂保障有功

南逢吉賈志字元貞嘉靖戊戌進士授禮部主事太廟明

堂諸大禮屬草多出其手岀知保寧力戢奸宄悉與更始

暇則萃諸生之雋者督敎之民有爲盗誣者十一人𡨚十

餘年莫能白一訊雪之陞副使備兵鴈門慨然曰陣法不

習匪我制敵敵實制我今之邊弊有甚於此者乎於是諭

三關將士如令甲習之又數廵行三關外軍聲大振條上

備邊便宜五事多觸忌諱執政不喜格弗上及考察用飛

語罷官

雒昻三原志字仲俛三原人嘉靖癸未進士累擢吏科給

事中未三年疏凡數十奏直聲著聞岀爲四川僉事歴河

南布政使陞廵撫奏議條陳期月間六十上𡽪藩不道昻

抗疏劾之被逮廷杖斃闕下

李宗樞富平志字子西富平人嘉靖癸未進士授諸城令

邑多衛弁巨室奪民田宗樞按治歸故侵地縣隣海夙稱

盗藪宗樞在邑三載盗皆屏跡戊子擢御史宣大有警敕

樞按之陳邊務十一事詔用之邊境果寧抗疏論總憲阿

附及少司馬副都不法事皆坐免出爲潁州兵備遷河南

叅議轉副使上南廵擢按察使分督扈從之役中官歛戢

拜僉都廵撫河南素性堅直廉正尤軫民隱陳災疫請賑

恤凡章奏入告期於通逹下情無所隱諱以病歸

呂應祥賈志字子和涇陽人嘉靖壬辰進士以行人選吏

科給事嘗曰朝廷以言官爲耳目苟稍有顧忌卽蔽明塞

聰豈朝廷設官意乎㑹京師地震上書言汰冗賑貧倡勇

恤讞節賞五事㝷奉命監草塲疏發司塲太監通商減芻

奸狀覆宣大邊餉盡得登耗出入之實劾都御史以下若

干人條塞下便宜十事皆嘉納焉上幸承天袝皇太后顯

陵應祥以禮科都給事中從議禮多所匡正時選宫僚多

賂進者應祥言太子國之儲副師友必愼其選願罷諸賂

進者㑹推一時賢俊疏上觸執事者奪爲民

高節通志字中立西安後衛人嘉靖乙未進士知襄陵擢

南給事中戇直有聲出知河南衛輝府以廉介稱中丞某

禮接少違卽掛冠去一日直指使者往候節方冠褦襶荷

鋤自耘留坐惟麥飯一盂人服其古朴云

王鶴長安志字子臯長安人嘉靖乙未進士爲行人奉使

朝鮮饋遺盡却遷工科給事中上疏論時政忤旨廷杖當

嚴嵩柄國時人爭岀其門鶴持正不阿人服其介

李復聘盩厔志字叔徴盩厔人嘉靖壬戌進士除聞喜令

繩奸吏捕劇盗三年授南京廣東道御史抗疏論時事劾

執政一勲貴一薦有望大臣十風裁赫然岀爲四川僉事

四川盗訌甚復聘推誠安輯盗乃散尋陞叅議移疾歸用

薦起分部鄖襄陞副使治兵蘄州以疾卒

雒遵三原志字道行涇陽人入籍三原嘉靖乙丑進士任

給諌劾權黨馮保忤江陵謫浙江照磨轉大僕卿廵撫四

川有疏稿集諫垣奏議行世子仁字少經萬歴癸未進士

官大理評事時神宗倦勤進四箴以規語觸上怒廷杖削

籍忠直之風父子濟美

任佩賈志字伯玉高陵人嘉靖中以明經授興平訓導遷

肅藩敎授藩嗣性佻達佩嚴其近侍不使私出八多所匡

正藩校王應龍兄弟以事犯王怒甚下佩議死佩封還令

旨竟得釋時又有崇王府長史劉遷高陵人皆隨事規諫

導王以禮二王遂有賢聲

褚鏞馬谿田禇孝子墓志鏞字宣玉涇陽人祖孟昇生珪

珪嘗爲鄉貢士有孝行父殁廬墓三年配潘氏生宣玉宣

玉性仁孝於虫豸有不得所者必加憫焉母疾宣玉求名

醫診療弗愈乃取其糞嘗之語内曰吾母糞苦其得生矣

後果愈比殁哀毀逾禮旣𦵏廬墓除服日有羣鶴飛集屋

上正德庚午秋舉于鄉年四十九卒賈志鏞徒弟雲字民

望母病日侍左右旣卒終日兒啼廬於墓側朝夕哀奠鄉

人嘗遺以雞卵雲置之他所忽有牝雞來伏之成雛數十

環鳴墓側有司以聞表其閭

顔彩賈志長安庠生父疾籲天願代及父殁寢苫枕塊水

漿不入口者三日𦵏廬墓三載所掘墳地得白金三鎰遂

以合母遷𦵏人謂孝感所致

唐好古賈志渭南人父癱侍湯藥不離寢席者六年

韓洲賈志長安人嘉靖間大䘲振粟百石嘗晨出見一人

遺金號泣欲死而如數予之子灼字以光洲患病灼割臂

取血和藥以進疾旋瘳後灼賈兩淮妻許氏事翁姑亦曲

盡誠孝灼子在居母喪廬墓三年事兄尤盡友敬以恩選

入史舘

本清朝作品在全世界都屬於公有領域，因為作者逝世已經超過100年。

About this digital edition

This e-book comes from the online library Wikisource[1]. This multilingual digital library, built by volunteers, is committed to developing a free accessible collection of publications of every kind: novels, poems, magazines, letters...

We distribute our books for free, starting from works not copyrighted or published under a free license. You are free to use our e-books for any purpose (including commercial exploitation), under the terms of the Creative Commons Attribution-ShareAlike 3.0 Unported[2] license or, at your choice, those of the GNU FDL[3].

Wikisource is constantly looking for new members. During the realization of this book, it's possible that we made some errors. You can report them at this page[4].

The following users contributed to this book:

- Liouxiao

- Rocket000

- Jdx

- Boris23

- KABALINI

- Bromskloss

- Tene~commonswiki

- AzaToth

- Bender235

- PatríciaR

- Dbenbenn

1. ↑ https://wikisource.org

2. ↑ https://www.creativecommons.org/licenses/by-sa/3.0

3. ↑ https://www.gnu.org/copyleft/fdl.html

4. ↑ https://wikisource.org/wiki/Wikisource:Scriptorium

Table of Contents

封面

乾隆西安府志 (己亥刻本)/卷33

关于